b'\n_START_ARTICLE_\nStig-Olof Fagerstr\xc3\xb6m\n_START_PARAGRAPH_\nStig-Olof Fagerstr\xc3\xb6m (s. 13. hein\xc3\xa4kuuta 1930 Helsinki) on suomalainen uransa lopettanut moottoriveneilij\xc3\xa4 ja suomalaisen moottoriurheilun ensimm\xc3\xa4inen maailmanenn\xc3\xa4tyksen haltija. H\xc3\xa4n teki 1960-luvulla yhden miehen rata-ajoon tarkoitettujen hydroveneiden nopeusenn\xc3\xa4tyksi\xc3\xa4 sek\xc3\xa4 voitti useita per\xc3\xa4kk\xc3\xa4isi\xc3\xa4 Suomen ja Pohjoismaiden mestaruuskisoja. It\xc3\xa4-Saksan Bad-Saarowissa vuonna 1964 Fagerstr\xc3\xb6m saavutti OJ-luokan Euroopan mestaruuden ja p\xc3\xa4\xc3\xa4si suorituksellaan Guinnessin enn\xc3\xa4tyskirjaan._NEWLINE_Postivirkamiehen pojaksi Helsingin Kruununhakaan syntynyt S\xe2\x80\x91O Fagerstr\xc3\xb6m kiinnostui ensin kilpailemisesta moottoripy\xc3\xb6rill\xc3\xa4, mutta siirtyi venealan yritt\xc3\xa4j\xc3\xa4n\xc3\xa4 toimineen vanhemman veljen vaikutuksesta moottoriveneisiin ja alkoi kilpailla vuonna 1955 hydroveneiden OA-luokassa isonveljen myym\xc3\xa4ll\xc3\xa4 veneell\xc3\xa4. Vuonna 1959 Fagerstr\xc3\xb6m vietti kuukauden Saksassa K\xc3\xb6nigin per\xc3\xa4moottoritehtaalla ja osallistui ensimm\xc3\xa4isiin nopeuskokeisiin. H\xc3\xa4nen vaikutuksestaan veneiden nopeuskoetoiminta saatiin alkuun Suomessakin El\xc3\xa4intarhanajoihin hankitulla sveitsil\xc3\xa4isell\xc3\xa4 kellokalustolla. _NEWLINE_Uransa ensimm\xc3\xa4isess\xc3\xa4 nopeusenn\xc3\xa4tysyrityksess\xc3\xa4 syksyll\xc3\xa4 1960 Fagerstr\xc3\xb6m ajoi veneens\xc3\xa4 ymp\xc3\xa4ri kovassa aallokossa niin, ett\xc3\xa4 sai keuhkorepe\xc3\xa4m\xc3\xa4n ja kaikki toisen puolen kylkiluut katkesivat. H\xc3\xa4n kuitenkin toipui onnettomuudesta ja saavutti vuonna 1962 hydroveneluokkien B ja CS maailmanenn\xc3\xa4tykset, 125,09 km/h ja 116,67 km/h._NEWLINE_Stig-Olof Fagerstr\xc3\xb6min poika Caj jatkoi is\xc3\xa4ns\xc3\xa4 kilpaveneilyuraa. Yhteens\xc3\xa4 he saavuttivat 22 maailmanenn\xc3\xa4tyst\xc3\xa4. Stig-Olof Fagerstr\xc3\xb6m sai liikuntaneuvoksen arvonimen ja vuonna 2009 Pro Urheilu -tunnustuspalkinnon._NEWLINE_S-O Fagerstr\xc3\xb6m tunnetaan my\xc3\xb6s postimerkkeilyharrastuksestaan sek\xc3\xa4 perustamastaan yrityksest\xc3\xa4 Sofa Laituri ja M\xc3\xb6kki Center Oy.'